
CAPITPLUL I. 
DISPOZIŢII GENERALE

Art. 1. Regulamentul privind activitatea profesională a studenţilor în baza Sistemului European de Credite Transferabile (ECTS) cuprinde un set de norme aplicate în cadrul Universităţii din Oradea (UO).

Art. 2. Prevederile prezentului regulament se aplică tuturor categoriilor de studenţi şi tuturor formelor de învăţământ de la UO, respectând reglementările în vigoare.


CAPITOLUL II. 
ÎNSCRIEREA LA FACULTATE ŞI DOCUMENTELE STUDENTULUI

Art. 3. Înmatricularea studenților admiși la concursul de admitere (inclusiv cei admiși în an superior), a studenților veniți prin mobilitate definitivă de la alte universități sau facultăți, a studenților admiși la continuarea studiilor universitare conform Regulamentului privind echivalarea și recunoașterea perioadelor de studii efectuate în străinătate, se face, la propunerea conducerii facultăților, prin decizia Rectorului sub număr matricol unic, valabil pentru întreaga perioadă de școlarizare în facultatea pentru care a fost acceptat. Aceste numere se acordă succesiv (în continuare) pentru fiecare serie de studenți. Studentul reînmatriculat, prin decizia rectorului, va primi un nou număr matricol.

Art. 4. La înscrierea studentului în registrul matricol se alcătuiește dosarul personal care va cuprinde:
- lucrările de la concursul de admitere (dacă este cazul);
- pentru înscrierea la studiile de licență: diploma de bacalaureat (echivalentă) în original şi diploma de licență în original, în cazul în care studentul se înscrie la a doua facultate. Diploma de bacalaureat poate fi prezentată în copie, însoţită de o adeverință eliberată de secretariatul facultăţii la care se află originalul, în cazul în care studentul urmează concomitent două specializări;
- pentru înscrierea la studiile de master: diploma de bacalaureat (echivalentă) în original şi diploma de licenţă în original. Diplomele pot fi prezentate în copie, însoţite de o adeverinţă eliberată de secretariatul facultății la care se află originalul, în cazul în care studentul urmează concomitent două specializări;
- fișa candidatului la concursul de admitere, care include Codul Numeric Personal (CNP) și semnătura candidatului pentru confirmarea datelor personale, care va substitui cererea de înmatriculare;
- certificatul de naștere, în copie certificată „conform cu originalul”;
- cartea de identitate în copie certificată „conform cu originalul”;
- acte care atestă schimbarea numelui, copie certificată „conform cu originalul”;
- 2 fotografii, în format 3/4;
- adeverință medicală;
- chitanța de plată a taxei de înmatriculare;
- în cazul candidaților declarați admiși cu taxă, chitanța de plată a primei tranșe din taxa de școlarizare.

În perioada școlarizării, dosarul studentului se completează cu:
· Contractul de studii universitare, valabil pe toată durata de școlarizare, încheiat (în maximum 15 zile de la începutul anului universitar) cu universitatea, reprezentată prin rector;
· Contractele anuale de studii încheiate cu facultatea, reprezentată prin decan, contracte care vor fi încheiate în maximum 15 zile de la începutul anului universitar. Ele vor conţine în mod obligatoriu disciplinele (obligatorii, opţionale şi facultative) contractate de către student, compuse din discipline ale planului de învăţământ specifice anului de studii în care este înscris studentul, discipline nepromovate din anul/anii anteriori, pentru care studentul doreşte să refacă activitatea şi eventuale discipline pentru care studentul doreşte obţinerea de credite în avans. 
În cazul studenților înmatriculați/reînmatriculați începând cu un semestru par, aceste contracte trebuie încheiate în maximul 15 zile de la debutul semestrului par.
· actele necesare pentru obţinerea bursei, conform legislaţiei în vigoare;
· cererile privind motivarea absenţelor (pentru cazurile de boală) aprobate de conducerea facultăţii, însoţite de acte medicale;
· actele prin care i s-au acordat anumite drepturi (întreruperi de studii, prelungiri ale perioadei de şcolarizare, mobilitate definitivă, referate de diferenţe etc.), evidenţieri sau sancţiuni aplicate;
· actele prin care se certifică studiile sau perioadele de studii efectuate în alte universităţi din ţară şi străinătate şi rezultatele obţinute;
· dovezile de plată a taxelor achitate în valută; pentru taxele achitate în RON, aceste dovezi pot fi arhivate centralizat, la nivel de facultate.

Art. 5. La înmatriculare, se eliberează fiecărui student carnetul de student. Carnetul de student servește ca act de identitate în toate situațiile în care se cere să facă dovada calității de student.
În carnetul de student se înscriu toate notele la examene sau alte forme de verificare a cunoștințelor. Studentul este obligat să prezinte carnetul cadrului didactic examinator.
Tot la înmatriculare, se eliberează legitimația de student pentru reducere/gratuitate la transport. Legitimațiile se vor elibera doar studenților eligibili, conform legislației în vigoare.
Carnetul de student și legitimația se vizează de către secretariatul facultății la începutul fiecărui an universitar.
În documentele studentului nu sunt admise corecturi sau introduceri de date nereale, acestea constituind fals în acte publice şi se sancţionează ca atare.
În cazul pierderii documentelor personale menționate mai sus, se eliberează un duplicat, după anunţarea în presă a pierderii şi achitarea taxelor stabilite de senat. În caz de transfer, retragere definitivă sau exmatriculare, secretariatul facultăţii va retrage aceste acte.

Art. 6. Contractele anuale de studii încheiate cu facultatea, reprezentată prin decan, vor substitui cererile de înscriere într-un an de studii.

Art. 7. La nivelul unui program de studii / specializări vor fi desemnaţi tutori / coordonatori de an, care vor asigura consilierea studenţilor.


CAPITOLUL III. 
DREPTURILE ŞI OBLIGAŢIILE STUDENTULUI

Art. 8. Studentul, în calitate de membru al comunității academice, are drepturi şi obligații care sunt cuprinse în reglementările specifice: Carta Universităţii din Oradea, Codul universitar al drepturilor și obligațiilor studenților din Universitatea din Oradea, reglementările interne aprobate de către Senatul universitar şi prezentul regulament.

[bookmark: __DdeLink__2697_158404852]Art. 9. Absolvenţii cu diplomă de licenţă pot urma un alt (nou) program de studii / o altă (nouă) specializare, în condiţiile stabilite prin metodologia de admitere aprobată de senat şi prin metodologiile proprii facultăţilor, în urma unui concurs de admitere şi cu respectarea reglementărilor în vigoare privind capacitatea de școlarizare a programului de studii respectiv. 
Studenţii care se află în una din următoarele situaţii:
· urmează un al doilea program de studii, concomitent la cel mult două programe de studii, indiferent de instituţiile de învăţământ care le oferă (art. 122, alin. 5 din Legea învățământului superior nr. 199/2023) sau ca absolvent cu diplomă de licenţă / master;
· sunt înmatriculaţi prin recunoașterea studiilor parțiale;
· îşi continuă studiile, în urma unui concurs de admitere;
· sunt veniţi la UO prin mobilitate definitivă,
vor fi înmatriculaţi sau reînmatriculaţi, după caz, în anul de studii corespunzător examenelor recunoscute şi numărului de credite acumulate, cu respectarea condiţiilor prevăzute în prezentul regulament şi cu respectarea reglementărilor în vigoare privind capacitatea de școlarizare a programului de studii respectiv.
Studenţii vor candida pentru ocuparea unui loc bugetat, în condiţiile prevăzute de legislaţia în vigoare referitor la finanţarea ciclurilor universitare, indiferent de media obţinută la admitere, ierarhizând situaţia lor şcolară prin comparaţie cu situaţia şcolară a studenţilor seriei cu care vor urma studiile.
Conform art. 35, alin. (7) din Legea învățământului superior nr. 199/2023 „o persoană poate beneficia de finanțare de la bugetul de stat pentru un singur program de studii universitare de scurtă durată, pentru un singur program de studii universitare de licență, pentru un singur program de studii universitare de master şi pentru un singur program de studii doctorale”.
Examenele de diferenţă, stabilite de către consiliile facultăţilor printr-o comisie constituită şi aprobată în acest scop, sunt asimilate examenelor nepromovate şi vor fi susţinute în sesiunea corespunzătoare semestrului în care sunt prevăzute disciplinele aferente în planul de învăţământ al promoţiei cu care studenţii, înmatriculaţi sau reînmatriculaţi, după caz, îşi urmează şcolarizarea, sau în sesiunea de restanţe.
La Facultatea de Medicină şi Farmacie, al doilea program de studii / specializare poate fi urmat după promovarea concursului de admitere, începând cu anul I de studii în cazul candidaţilor pentru care specializarea absolvită anterior nu aparţine domeniului Sănătate. Nu pot fi recunoscute creditele obţinute anterior decât pentru disciplinele fundamentale incluse în planurile de învăţământ ale specializărilor/programelor de studii absolvite, din acelaşi domeniu de licenţă, cu o durată cel puţin egală cu durata specializării pe care o va urma, dacă standardele şi reglementările în domeniu permit aceasta. Studenții Facultății de Medicină și Farmacie nu pot urma concomitent o a doua specializare/program de studii din domeniul Sănătate, indiferent de instituția de învățământ.


CAPITOLUL IV. 
FRECVENŢA  LA  ACTIVITĂȚILE  DIDACTICE

Art. 10. Studentul are obligația să frecventeze toate activităţile didactice (cursuri, seminarii, laboratoare, activităţi practice, proiecte, stagii etc.) prevăzute cu frecvenţă obligatorie în regulamentele facultăţilor, stipulate în fişa disciplinei, stabilite de către departamente şi aprobate de consiliile facultăţilor. Planul de învățământ și fișele disciplinelor se aduc la cunoştinţa studenţilor la începutul fiecărui an universitar.

Art. 11. Cerinţele referitoare la prezenţa studenţilor la activitatea didactică sunt stabilite de către consiliul facultăţii, la propunerea titularului de disciplină, în funcţie de specificul disciplinelor. Aceste cerinţele sunt menţionate în fişa disciplinei şi vor fi aduse la cunoştinţa studenţilor la începutul activităților didactice, de către titularul de disciplină.
Nerespectarea prevederilor privind prezența la o anumită disciplină duce la obligația de a reface activitățile aferente disciplinei, în regim cu taxă de refacere a disciplinei. În cazuri bine justificate, cu aprobarea Consiliului facultății, activitățile pot fi recuperate conform prevederilor art. 13.

Art. 12. Cadrul didactic care coordonează activitățile didactice cu statut obligatoriu (activități practice de laborator, proiect, stagii etc.) va consemna prezența studenților la aceste activități și va păstra documentul respectiv pentru cel puțin trei ani. La solicitarea decanului sau directorului de departament, cadrul didactic va pune la dispoziția acestora situația privind prezența studenților la activitățile cu frecvență obligatorie.
Cadrul didactic titular al activităţilor cu frecvenţă obligatorie poate accepta efectuarea parţială sau recuperarea acestora de către un student cu o altă grupă sau subgrupă.
Cadrul didactic care coordonează activităţile practice poate accepta ca efectuate activităţile (stagiile, proiectele, lucrările practice) la care studentul a fost prezent într-un an universitar anterior.
Activităţile de la lucrările de laborator, lucrările practice, stagiile şi proiectele obligatorii la care studentul a absentat, chiar dacă motivat, se vor reface după un program stabilit de către cadrul didactic titular (care desfăşoară aceste activităţi).

Art. 13. În cazuri întemeiate, pe baza actelor justificative şi a cererii studentului, decanul facultăţii poate motiva absenţele din activitatea prevăzută cu frecvenţă obligatorie. Aceste cazuri sunt prevăzute de legislaţia în vigoare.
Absenţele se motivează de către decan, în condiţiile stabilite prin hotărâri ale consiliului facultăţii, pentru cazuri medicale, participări la manifestări sportive de performanţă, manifestări ştiinţifice, cultural-artistice şi alte cazuri deosebite (prevăzute de legislaţia în vigoare) aprobate de către decanul facultăţii.
Cazurile medicale vor fi luate în considerare numai prin certificatele/adeverinţele medicale eliberate de către instituţiile abilitate, depuse la secretariatul facultăţii în maximum 5 zile de la data eliberării, unde vor fi înregistrate prin anexarea la cererea de motivare. Dacă durata de spitalizare depăşeşte 60 de zile, la cerere, se întrerup studiile pentru anul universitar respectiv. La reluarea studiilor studentul poate candida pentru obţinerea unui loc bugetat.
Decanul facultăţii poate aproba studentei gravide scutirea parţială de frecvenţă pe baza actelor medicale doveditoare.
Nivelul maxim admis al absenţelor motivate sau nemotivate la activităţile practice (laboratoare, stagii, proiecte etc.) care pot fi recuperate este de până la 30% din totalul activităților şi va fi stabilit de către Consiliul facultății. În cazuri bine justificate, la solicitarea studentului, cu aprobarea Consiliului facultății, nivelul maxim admis al absențelor care pot fi recuperate poate depăși 30%. Activitățile de la lucrările de laborator, lucrările practice, stagiile și proiectele obligatorii la care studentul a absentat, chiar dacă motivat, se vor recupera integral după un program stabilit de către facultate/departament și comunicat studenților, prin cadrul didactic care desfășoară aceste activități. Recuperarea activităților se poate face pe toată perioada semestrului în curs și în sesiunile de examene și de restanțe. Pentru absențele motivate (cazuri medicale, mobilități sau alte activități universitare aprobate prin semnătura decanului facultății) nu se percepe taxă, iar pentru absențele nemotivate se percepe taxă de recuperare, conform Procedurii privind fundamentarea, încasarea şi evidența taxelor aferente procesului de învățământ.
Pentru studenții Facultății de Medicină și Farmacie, nivelul maxim admis al absențelor motivate sau nemotivate la activitățile de curs sau la activitățile practice (laboratoare, stagii, proiecte etc.) este de până la 30% din totalul activităților, cu aprobarea Consiliul facultății. La Facultatea de Medicină și Farmacie, activitățile de la lucrările de laborator, lucrările practice, stagii și proiecte la care studentul a absentat în limita a 30% din total activități, chiar și motivat, se vor recupera integral, după un program stabilit de către fiecare departament și comunicat studenților prin cadrul didactic titular (care desfășoară aceste activități), în perioada ultimelor două săptămâni din semestrul I şi II, respectiv în prima sesiune de restanțe din luna septembrie.
În cazul în care absențele depășesc nivelul maxim stabilit de Consiliul facultății, studentul va reface disciplina, în regim cu taxă de refacere a disciplinei. Prin excepție, pentru cazuri medicale, participări la manifestări sportive de performanță, manifestări științifice, cultural-artistice și alte cazuri deosebite (prevăzute de reglementările în vigoare), atunci când numărul absențelor depășește nivelul maxim admis de 30% din totalul activităților, studentul poate reface disciplina fără să plătească taxa de refacere a disciplinei, la cerere și cu aprobarea Consiliului facultății, în baza actelor justificative.


CAPITOLUL V. 
OBŢINEREA  CREDITELOR.  PROMOVAREA

Art. 14. Evaluarea pregătirii profesionale a studentului se face pe întreg parcursul studiilor, în cadrul seminariilor, al lucrărilor practice, al proiectelor şi al altor forme prevăzute în planurile de învăţământ (verificare pe parcurs – VP), precum şi prin examene şi colocvii, care se susţin în conformitate cu prevederile art. 23.

Art. 15. Formele de verificare prevăzute în planurile de învăţământ sunt:
· examenul – scris sau / şi oral, conform fişei de disciplină;
· colocviul – o dezbatere cu un grup de studenţi a unor teme propuse de examinator din tematica disciplinei;
· verificarea pe parcurs – unul sau mai multe teste pe parcursul semestrului, conform hotărârii Consiliului facultății. 

Art. 16. Modul de susţinere a examenelor – probă scrisă, probă orală sau probă scrisă şi probă orală – se stabileşte, pentru fiecare disciplină în parte, prin fişa disciplinei, conform Metodologiei de examinare și notare a studenților pe parcursul programelor de studii de licență și master și a regulamentelor facultăților.

Art. 17. Examinarea o va face obligatoriu cadrul didactic care a predat disciplina respectivă, asistat de cadrul didactic care a condus seminariile, lucrările practice, stagiile etc. sau de un alt cadru didactic de specialitate. În cazul în care, din motive bine întemeiate, titularul de disciplină lipsește, Consiliul facultății va aproba, pentru desfăşurarea examenului, o comisie formată din trei cadre didactice, comisie propusă de către departamentul de specialitate.

Art. 18. Activităţile de practică în specialitate sunt obligatorii pentru studentul a cărui specializare cuprinde şi acest tip de activitate, conform cerinţelor ARACIS. Verificarea cunoştinţelor dobândite de student în activitatea practică se face prin examinare. Comisia de examinare este formată din cadrele didactice care au coordonat şi îndrumat această activitate. Practica pedagogică se va desfăşura conform planurilor de învăţământ şi metodologiei elaborate de Departamentul pentru Pregătirea Personalului Didactic (DPPD).

Art. 19. Rezultatele unui examen sau ale unei evaluări pot fi anulate de către decanul facultăţii în temeiul prevederilor din Carta universitară, atunci când se dovedește că acestea au fost obţinute în mod fraudulos sau prin încălcarea prevederilor Codului de etică şi deontologie universitară, anexă la Carta Universității din Oradea. Decanul poate dispune reorganizarea examenului (art. 37, alin. 4 din Legea învățământului superior nr. 199/2023).

Art. 20. Notarea răspunsurilor studentului la examene, colocvii, verificări pe parcurs, proiecte etc. se face cu note de la 1 la 10, exprimate prin numere întregi, nota minimă de promovare fiind 5 (cinci). În unele cazuri, stabilite prin cerinţe specifice ARACIS, evaluările pot fi apreciate şi cu calificative (admis sau respins), după caz.
Cadrul didactic examinator va motiva studenţilor, la cerere, nota acordată.
Pe parcursul semestrelor, în cadrul orelor de activitate didactică, se pot organiza analize de caz, susţineri de referate, dezbateri tematice etc. Participarea studenţilor la acestea şi rezultatele obţinute vor fi luate în considerare la evaluările finale cu o anumită pondere, în funcţie de specificul disciplinei, conform fişei disciplinei.

Art. 21. Studenţii se prezintă la formele de verificare având asupra lor carnetul de student, iar cadrul didactic examinator va consemna în catalog, la finalizarea examinării, nota obţinută.
La discipline la care se susţin mai multe probe, examinatorul va stabili o singură notă, cifră întreagă, pentru aprecierea tuturor rezultatelor obţinute de student (inclusiv pentru proiecte). Ponderea fiecărei probe este prevăzută în fişa disciplinei.
În cazul examinărilor în scris, cadrul didactic este obligat să comunice studenților rezultatele în termen de trei zile lucrătoare de la data examenului scris.

Art. 22. Cataloagele completate la toate rubricile şi semnate de către cadrul didactic examinator şi cadrul didactic care asistă la examen vor fi depuse obligatoriu la secretariat, cel târziu a doua zi lucrătoare de la susţinerea examenului oral şi în maximum trei zile lucrătoare de la data examenului scris.
Secretariatele facultăţilor vor introduce în aplicaţia UniWeb rezultatele evaluărilor în maximum 3 zile lucrătoare de la data predării cataloagelor de către cadrele didactice, în conformitate cu cataloagele de examen semnate de către cadrele didactice.

Art. 23. Încheierea situaţiei şcolare semestriale la disciplinele prevăzute în planul de învăţământ cu verificare pe parcurs se va face în ultimele 2 săptămâni ale semestrului, înainte de sesiunea de examene programată, și în sesiunea de restanțe.
Încheierea situaţiei şcolare semestriale la disciplinele prevăzute în planul de învăţământ cu colocviu se poate face în ultimele 2 săptămâni ale semestrului, înainte de sesiunea de examene programată, sau în sesiunea de examene programată, conform reglementărilor fiecărei facultăţi, și în sesiunea de restanțe.
Încheierea situaţiei şcolare semestriale la disciplinele prevăzute în planul de învăţământ cu examen se va face doar în sesiunea de examene sau de restanțe.
Cerinţele de promovare şi modalitatea de stabilire a notei finale sunt prevăzute în fişa disciplinei şi se comunică studenţilor, la începutul fiecărui semestru, de către titularul disciplinei.

Art. 24. Studentul care nu se prezintă la examenele planificate într-o sesiune se trece „absent” în catalogul de examen (excepție fac cei care beneficiază de prelungirea încheierii situației școlare - sesiune prelungită).
La completarea cataloagelor se vor respecta următoarele reguli:
a). în sesiunea de examene se completează în catalog linia corespunzătoare cu nota obținută de student sau mențiunea „absent”;
b). dacă studentul a obținut notă de trecere la una din sesiunile anterioare, linia respectivă rămâne necompletată. Face excepție cazul studenților care s-au prezentat la examen pentru mărirea notei și au obținut o notă mai mare.
Pentru studenții care nu promovează disciplina la prima refacere (pentru care s-au completat liniile „I RD”÷„IV RD” din catalog), se va elabora o anexă la catalog (având aceeași structură ca și catalogul), în care se vor trece notele obținute la refacerile de disciplină ulterioare.

Art. 25. Creditele transferabile de studii sunt valori numerice întregi alocate unei discipline inclusă în planul de învăţământ dintr-un semestru.
Un credit transferabil de studii constă în cantitatea de muncă, incluzând şi studiul individual, necesară pentru finalizarea de către student a unei unităţi componente a unei discipline din cadrul unui program de studii universitare, completată cu validarea rezultatelor învăţării.
Creditele reflectă cantitatea (volumul) de muncă, sub toate aspectele ei (curs, seminar, lucrări practice, laboratoare, proiect, studiu individual, practică etc.), investită de student pentru promovarea examenului corespunzător disciplinei. Ele nu măsoară calitatea învăţării şi nici importanţa disciplinei. 

Art. 26. În conformitate cu ECTS, numărul de creditele alocate disciplinelor obligatorii şi opţionale corespunzătoare unui semestru este de 30 de credite.
Durata totală cumulată a ciclului I – de studii universitare de licenţă şi, respectiv, a ciclului II – de studii universitare de master, trebuie să corespundă obţinerii unui număr de credite de studii transferabile de cel puţin 30 x nr. de semestre.
Diplomele absolvenţilor de învăţământ superior cu durata de 5÷6 ani (învăţământ cu frecvenţă) sunt de drept echivalate cu diploma de master.
Numărul de credite de studii transferabile aferente ciclului de studii universitare de doctorat se stabileşte de către Senatul universitar în funcţie de domeniul ştiinţific sau artistic.
Transferul de credite poate fi operat numai în cadrul aceluiași ciclu de studii universitare.
Examenul de finalizare a studiilor este creditat separat. Se alocă 10 credite examenului de licenţă/ diplomă / disertaţie. În cazul în care aceste examene includ o singură probă, acesteia i se alocă 10 credite, iar când examenul de finalizare a studiilor constă din mai multe probe, suma creditelor alocate acestora este 10 credite.

Art. 27. Un an de studii se consideră promovat dacă studentul obţine toate cele 60 de credite aferente. În această situaţie studentul se consideră student integralist.


Art. 28. Evaluarea nivelului de însușire de către student a cunoștințelor aferente se face prin note sau calificative.

Art. 29. Creditele alocate unei discipline – prin planul de învăţământ – sunt obţinute de student prin promovarea disciplinei respective, adică prin obţinerea notei minime 5 (cinci) sau a calificativului „admis”. Creditele acordate unei discipline nu se pot obţine în etape.
Art. 30. Unitatea de bază în planul de învăţământ este semestrul, care conține, de regulă, 14 săptămâni de activitate didactică şi 3 săptămâni sesiune de examene, care se completează cu o sesiune de examene de restanţe de o săptămână.
Pentru anii terminali de la toate programele de studii de licență și master, sesiunea de examene din vară este de două săptămâni, urmată de două sesiuni de restanțe succesive de câte o săptămână.
Toamna, în luna septembrie, pentru anii terminali se organizează o sesiune de restanțe cu durata de o săptămână, iar pentru ceilalți ani de studii, două sesiuni de restanțe succesive, cu durata de câte o săptămână.
În cele două sesiuni de restanțe succesive (din vară - pentru anii terminali și din toamnă - pentru ceilalți ani de studii) se programează examinări pentru fiecare disciplină, atât în prima, cât și în cea de a doua sesiune.
În oricare dintre sesiuni, studentul se poate prezenta o singură dată la examen pentru o anumită disciplină.
În ultimul semestru se pot prevedea 2 săptămâni destinate pregătirii lucrării de licenţă/disertaţie. Această activitate se creditează distinct, în conformitate cu planurile de învăţământ, ţinând seama de cerinţele şi standardele specifice ARACIS.

Art. 31. Studenţii UO se pot înscrie şi la cursurile altor facultăţi sau altor programe de studii (respectând condiţionările), în acelaşi ciclu de studii sau într-un ciclu inferior, în regim cu taxă de disciplină, disciplinele contractate fiind considerate discipline facultative în raport cu programul de studii/ specializarea la care studentul este înmatriculat.
	Rezultatele obținute la aceste discipline vor fi comunicate facultății unde studentul este înmatriculat, la finele fiecărui semestru, şi vor fi trecute în Registrul matricol şi în Suplimentul la diplomă eliberat de facultatea la care este înmatriculat studentul.

Art. 32. Studentul care urmează un program de studii de licență, forma de învățământ cu frecvență, poate contracta în avans, cu aprobarea Consiliului facultății, discipline ce aparțin anilor de studii superiori anului în care este înscris. Pentru asigurarea calității procesului educațional este necesar ca:
· studentul care solicită contractarea disciplinelor în avans să fie integralist în anii de studii anteriori;
· suma creditelor aferente disciplinelor contractate în avans să nu depășească 10 de credite.

Art. 33. Creditele obținute în avans se vor reporta în semestrele următoare. În Contractul anual de studii se vor evidenția, într-un capitol distinct, disciplinele care se contactează în avans, specificându-se semestrul căruia îi aparțin, conform cererii studentului aprobată de Consiliul facultății. Opțiunea luată este irevocabilă.
În cazul disciplinelor contractate în avans nu se percepe taxă. Dacă în anul de studii căruia îi aparțin disciplinele contractate în avans studentul nu va fi bugetat, el va achita integral taxa de școlarizare, indiferent de câte credite a obținut în avans.
Studenții care solicită mobilitatea definitivă, anterior anului de studii în care sunt prevăzute disciplinele contractate în avans (promovate sau nepromovate), vor achita pentru acestea o taxă identică taxei de refacere a disciplinei.
Studenții Facultății de Medicină și Farmacie pot solicita obținerea creditelor în avans, în limita a 15 credite, doar pentru ciclul de studii în care este înmatriculat (ciclul I de studii, pentru anul II sau III și ciclul II de studii, pentru anul V sau VI).


Art. 34. Este considerat integralist studentul care a obţinut într-un an toate creditele acordate disciplinelor obligatorii şi opționale. Ierarhizarea valorică a studenţilor, inclusiv pentru obţinerea anumitor facilităţi (burse de studiu, bilete de tabără etc.) se face prin calcularea mediei ponderate a semestrului anterior momentului în care se solicită aceste facilități. Pentru redistribuirea locurilor bugetate și cazare în căminele studențești se ţine seama de media ponderată a anului de studii anterior. În calculul mediei ponderate, pentru disciplinele nepromovate, numărul de credite se consideră egal cu zero.

Art. 35. Facultăţile stabilesc, prin reglementări proprii, modul de înscriere la disciplinele obligatorii, opţionale şi facultative. Înscrierea la aceste cursuri se face prin Contractul anual de studii încheiat între decanul facultăţii şi student.
Studentul este liber în alegerea cursurilor opţionale şi facultative din planul de învăţământ, respectând condiţionările. În cazul în care numărul studenţilor care optează pentru o anumită disciplină opţională nu este suficient pentru formarea unei grupe, toţi studenţii vor parcurge disciplina opţională aleasă de majoritate.
În cazul în care numărul studenţilor care optează pentru o anumită disciplină facultativă nu este suficient pentru formarea unei grupe, disciplina facultativă nu se normează.
Studenții vor alege, prin solicitare scrisă, disciplinele opționale şi facultative până în ultima săptămână de activitate didactică a anului universitar precedent. Studenții anului I se vor înscrie la aceste cursuri în momentul confirmării locului obținut la admitere.

Art. 36. Într-un an universitar studenții se pot prezenta la examen de două ori la fiecare disciplină care figurează în Contractul anual de studii pentru acel an universitar, în sesiunile de examene sau de restanțe.
La cerere, studenții, indiferent de anul de studiu, au dreptul la o a treia examinare (refacerea examenului) cu taxă, dacă s-au prezentat la examen de două ori și nu l-au promovat.
Întrucât taxa de refacere a examenului este egală cu taxa de refacere a disciplinei, dacă taxa de refacere a examenului a fost achitată în prima sesiune de restanțe din toamnă (sau în a doua sesiune de restanțe din vară, pentru anii terminali) și studentul s-a prezentat la examen, dar nu a promovat, se mai poate prezenta în a doua sesiune de restanțe din toamnă (sau în sesiunea de restanțe din toamnă pentru anii terminali) fără a mai plăti încă o taxă de refacere a examenului.
Pentru sesiunile de iarnă şi de vară se prevăd din timp, cu cel puțin două săptămâni înainte, datele examenelor şi se precizează grupa de studenţi care urmează să se prezinte pentru examen la data respectivă, studentul având obligația să se prezinte cu grupa din care face parte. În cazuri bine justificate, examinatorul poate aproba studentului să se prezinte cu o altă grupă.
Examenele nepromovate din sesiunea de examene din iarnă se reprogramează numai în sesiunea de restanțe de la sfârșitul acesteia sau în sesiunile de restanțe din toamnă, cu excepția prevederilor alineatului următor.
Studenții din anii terminali pot susţine în sesiunile de restanţe din vară şi din toamnă examenele restante la orice disciplină, indiferent de semestrul în care este cuprinsă în planul de învățământ.
Examenele nu pot fi repetate în aceeaşi sesiune (de examene sau de restanţe) sub nici o motivaţie.

Art. 37. În situaţii excepţionale, bine justificate (certificate medicale de internare în spital, concedii de maternitate, deplasări la competiţii sportive sau artistice, stagii de studiu în străinătate etc.), studenţii se pot prezenta la examene după un program stabilit cu titularii de discipline, comunicat la secretariatul facultăţii şi aprobat de către decan.

Art. 38. Pot beneficia de prelungirea perioadei de examinare studenţii cuprinşi în activităţi sportive de performanţă, în conformitate cu legislaţia în vigoare, studenţii cuprinşi în activităţi artistice şi cei care au participat la mobilităţi internaţionale, în condiţiile stabilite de Consiliul facultăţii.


Art. 39.a). Examenele pentru mărirea notei pot fi susţinute în sesiunea de restanţe din iarnă (pentru examenele promovate în sesiunea programată la finele semestrului I), în sesiunea de restanţe din vară (pentru examenele promovate în sesiunea programată la finele semestrului II) şi în sesiunea de restanţe din toamnă (pentru examenele promovate în sesiunile de examene sau în sesiunile de restanţe anterioare). Nu se admit cereri de mărire a notei pentru examenele promovate în sesiunea de restanţe curentă.
b). Facultățile stabilesc, prin hotărâre a Consiliului facultății, numărul maxim de discipline la care se poate mări nota şi condițiile în care studenții se pot prezenta la aceste examene. 
c). Nota obținută la examen se modifică numai dacă este mai mare decât nota obținută anterior, după principiul „un examen promovat este definitiv promovat”. Prin excepție, în cazul Facultății de Medicină și Farmacie se aplică regula adoptată prin hotărâre a Consiliului facultății.

Art. 40. În cazul în care, într-un an universitar, studentul nu a obţinut notă de promovare după cea de a doua examinare sau a fost absent în sesiunile de examene şi de restanţe, dar a realizat minimum de credite necesare înscrierii în anul următor de studii, el poate solicita din nou contractarea disciplinei respective, cu plata taxei de refacere a disciplinei, taxă care se stabileşte astfel: taxa de şcolarizare (anuală) împărţită la 60 (numărul anual de credite) se înmulţeşte cu numărul de credite din planul de învăţământ alocat disciplinei care se reface (restante). 
	La cerere, cadrul didactic titular de disciplină (pentru curs, lucrări practice, stagii, proiecte etc.) poate admite scutirea de refacere, parţială sau totală, a activităţii la o nouă contractare, dacă aceasta a fost parcursă anterior conform fişei disciplinei, în caz contrar studentul va reface întreaga activitate didactică prevăzută în planul de învăţământ, după care se poate prezenta din nou, de două ori, la examen.
În cazul nepromovării unui examen la o disciplină opţională nici după a doua înscriere, studentul poate alege altă disciplină opţională în regim cu taxă de disciplină.
Studentul care nu promovează un examen la o disciplină facultativă nu are obligaţia de a reface activitatea la aceasta sau la o altă disciplină facultativă.
Disciplinele facultative din planul de învăţământ al programului de studii la care studentul este înmatriculat sunt parcurse în regim fără taxă, cu excepţia disciplinelor prevăzute în planul de învăţământ al DPPD. Studenții cu taxă de la orice program de studii vor parcurge în regim „cu taxă” modulul de pregătire psihopedagogică. Cuantumul taxelor va fi stabilit prin hotărâri ale Senatului UO, la propunerea DPPD.

Art. 41.a). Studentul care acumulează minimum 30 de credite din anul curent, respectiv minimum 45 de credite în cazul Facultății de Medicină și Farmacie, poate fi înscris în anul de studii următor. În caz contrar, va fi exmatriculat sau, la cerere, poate fi reînscris în același an de studii, indiferent de anul de studii. În cazul în care studentul mai beneficiază de condiții de finanțare de la buget, conform legislației în vigoare, în cererea de reînscriere va preciza forma de finanțare dorită („bugetat” sau „cu taxă”). În limita locurilor disponibile, poate fi încadrat la forma „bugetat”. În lipsa unei astfel de solicitări, reînscrierea se va face la forma „cu taxă”.
După parcurgerea unui an de studii, un student se poate afla în una dintre următoarele situații școlare:
· student cu ani de studii promovați, când studentul a acumulat numărul total de credite (60) aferente anului de studii curent şi nu are discipline nepromovate din anii anteriori;
· student cu an de studii creditat, când studentul a acumulat cel puțin 30 de credite, respectiv cel puțin 45 de credite în cazul Facultății de Medicină și Farmacie şi este înscris în anul următor de studii fără a avea toate examenele promovate, dar respectă prevederile prezentului articol;
· student în an complementar, când studentul nu satisface cerințele impuse de prezentul articol (a acumulat mai puțin de 30 de credite, respectiv mai puțin 45 de credite în cazul Facultății de Medicină și Farmacie) și se reînscrie în același an de studii.
Se stabilesc următoarele excepții:
b). Studenții programelor de studii Medicină, Medicină (în limba engleză), Medicină Dentară și Farmacie ai Facultății de Medicină și Farmacie, pot accede în anul IV de studii numai dacă au dobândit toate creditele aferente anilor anteriori. În caz contrar, vor fi exmatriculați sau, la cerere, pot fi reînscrişi în același an de studii. În cazul în care studentul mai beneficiază de condiții de finanțare de la buget, conform legislației în vigoare, în cererea de reînscriere va preciza forma de finanțare dorită („bugetat” sau „cu taxă”). În limita locurilor disponibile, poate fi încadrat la forma „bugetat”. În lipsa unei astfel de solicitări, reînscrierea se va face la forma „cu taxă”.
Studenții Facultății de Medicină și Farmacie care studiază în regim de Cont Propriu Valutar, cu acceptul ministerului tutelar, și sunt înmatriculați cu o întârziere de peste 30 de zile de la începutul anului universitar, până la sfârșitul semestrului I, pot promova în anul de studii următor doar cu 30 de credite, mai puțin studenții din anul III care nu pot promova în anul IV numai dacă au dobândit toate creditele aferente anilor anteriori, fără să plătească taxa de refacere de disciplină pentru disciplinele nepromovate din semestrul I al anului universitar în care au fost înmatriculați.
Studenții Facultății de Medicină și Farmacie reînmatriculați în semestrele pare, conform art. 50, pot promova în anul de studii următor doar cu 30 de credite, mai puțin studenții din anul III care nu pot promova în anul IV numai dacă au dobândit toate creditele aferente anilor anteriori.
Având în vedere că la stagiile clinice este necesară comunicarea cu pacienții în limba română, studenții străini ai programului de studii Medicină (în limba engleză) de la Facultatea de Medicină şi Farmacie, vor susține la finele anului II de studii un examen de limbă română (scris şi oral), urmând ca numai după promovarea acestuia să continue studiile în anul III.
c). Studenții domeniului de studiu Inginerie civilă, de la Facultatea de Construcții, Cadastru și Arhitectură, înmatriculați în anul I începând cu anul universitar 2023-2024, la finalizarea anului II de studii își vor alege traseul profesional, optând pentru unul din programele de studiu: Construcții civile industriale și agricole sau Construcții pentru sisteme de alimentări cu apă și canalizări. Înscrierea la unul din cele două programe de studiu pentru anii III și IV se va face cu respectarea procedurilor interne ale Universității din Oradea și se va face după un algoritm care ține seama de opțiunea fiecărui student în funcție de mediile de finalizare a studiilor în anii I și II și de posibilitatea formării cu eficiență a grupelor de studenți pentru programele de studii pentru care se optează.
d). Pentru studenții Facultății de Construcții, Cadastru și Arhitectură, de la programul de studiu Arhitectură, înmatriculați în anul I începând cu anul universitar 2023-2024, se  aplică următoarele reguli:
i. pot accede în anul V de studii numai dacă au dobândit toate creditele aferente anilor anteriori. În caz contrar, vor fi exmatriculați sau, la cerere, pot fi reînscriși în același an de studii. În cazul în care studentul mai beneficiază de condiții de finanțare de la buget, conform legislației în vigoare, în cererea de reînscriere va preciza forma de finanțare dorită („bugetat” sau „cu taxă”). În limita locurilor disponibile, poate fi încadrat la forma „bugetat”. În lipsa unei astfel de solicitări, reînscrierea se va face la forma „cu taxă”;
ii. studenții restanțieri din anul IV de studii pot fi reînscriși în același an de studii în regim cu taxă de refacere de disciplină, conform planului de învățământ al promoției în care se reînscriu;
iii. studenții în mobilitate definitivă pot fi înmatriculați în anul V doar dacă vor face dovada promovării integrale a anilor de studii anteriori (I - IV) la universitatea de la care provin.

Art. 42. Studenții care nu au obținut creditele necesare înscrierii în anul de studii următor şi sunt reînscriși în același an de studii trebuie să satisfacă cerințele planului de învățământ al promoției respective (promoția cu care își reiau studiile).
Comisiile de specialitate pentru recunoașterea și echivalarea studiilor la nivel de facultate vor recunoaște sau echivala examenele promovate și creditele aferente acestora, conform planului de învățământ al promoției respective, inclusiv cele din anul în care studentul se reînscrie cu taxă de școlarizare.

Art. 43. În cazul în care o disciplină nepromovată nu mai există în planurile de învățământ valabile pentru anii mai mici de studii, dar există în planul de învăţământ al promoţiei cu care îşi finalizează studiile, studentul o va include în Contractul anual de studii, fiind parcursă în regim cu taxă de disciplină prin consultațiile acordate de către cadrul didactic care a deţinut calitatea de titular de disciplină sau un cadru didactic desemnat de departamentul de specialitate, cu aprobarea Consiliului facultății.
Promovarea disciplinei va fi posibilă în urma unui examen susţinut cu acest cadru didactic, asistat de către cadrul didactic cu care s-au efectuat lucrările practice, proiectele, stagiile etc.

Art. 44. Dacă la sfârșitul duratei legale a programului de studii studentul nu a obținut toate creditele stabilite prin planul de învățământ, dar a dobândit minimum 30 de credite, respectiv cel puțin 45 de credite în cazul Facultății de Medicină și Farmacie, din anul terminal, el poate solicita, prin cerere, reînscrierea în anul terminal, în regim cu taxă de disciplină, atât pentru disciplinele nepromovate, cât şi pentru disciplinele apărute ca diferențe în urma eventualelor modificări ale planului de învățământ, discipline ce vor fi consemnate în Contractul anual de studii. Studentului i se poate acorda de maximum două ori reînscrierea în anul terminal în regim cu taxă de disciplină.
Studentul care se află în această situație trebuie să satisfacă cerinţele planului de învăţământ al promoţiei cu care îşi încheie studiile. Prin urmare, el va fi considerat absolvent al promoţiei cu care îşi dobândeşte toate creditele necesare finalizării studiilor şi va putea susţine examenul de finalizare a studiilor în sesiunea programată pentru această promoţie.
În cazul în care, la sfârşitul celui de al doilea an universitar, studentul aflat în această situaţie nu a dobândit toate creditele, el va fi exmatriculat, sau la cerere, poate fi reînscris în anul terminal, în regim cu taxă de școlarizare. Disciplinele nepromovate sau apărute ca diferențe în urma modificărilor planului de învățământ vor fi incluse în Contractul anual de studii.

Art. 45. După parcurgerea unui an universitar, studentul poate candida pentru obţinerea unui loc bugetat, în conformitate cu Procedura operațională privind repartizarea locurilor finanțate de la bugetul statului, aprobată de Senatul universitar.

Art. 46. Studenţii care în anul nepromovat au fost spitalizaţi sau au avut concedii medicale pe o perioadă mai mare de 60 de zile, din care minimum 20 de zile consecutive, atestate prin certificate medicale, pot fi reînscrişi în acelaşi an de studii cu dreptul de a candida pentru un loc bugetat. Aprobarea reînscrierii, la cerere, în acelaşi an de studii se face de către decanul facultăţii pe baza certificatelor eliberate de către unităţile medicale. Certificatele medicale vor fi depuse la secretariatul facultăţii în cel mult 5 zile de la data eliberării acestora şi vor însoţi cererea înregistrată de reînscriere în acelaşi an de studii.

Art. 47. Încheierea situaţiei şcolare a studentului de la învăţământul cu frecvență, la distanţă şi cu frecvenţă redusă se face cu cel puţin 10 zile înainte de începerea noului an universitar. Studenții sportivi de performanţă beneficiază de prevederile reglementărilor în vigoare.


CAPITOLUL VI.
ÎNTRERUPEREA DE STUDII, MOBILITATEA DEFINITIVĂ, REÎNMATRICULĂRI

Art. 48. La cererea motivată a studentului, Consiliul facultății poate aproba întreruperea studiilor, începând cu anul universitar următor, pe o perioadă de maximum 2 ani, atât în cazul studiilor universitare de licență, cât şi în cazul studiilor universitare de master. Această solicitare de întrerupere a studiilor poate fi efectuată oricând, pe toată durata școlarizării.
Studenții care solicită întreruperea studiilor şi sunt la forma de şcolarizare cu taxă trebuie să aibă taxa de şcolarizare achitată integral.
Termenul limită pentru depunerea cererilor este data începerii anului universitar solicitat pentru a fi întrerupt. Reluarea studiilor se va face în condiţiile planului de învăţământ specific anului de studii în care se solicită înscrierea, fapt ce trebuie adus la cunoştinţa studentului în momentul întreruperii studiilor, menţionând pe cererea de întrerupere că a luat act de acest lucru, cu dreptul de a candida pentru un loc bugetat.
Nu se acordă întrerupere de studii studenţilor aflaţi în situaţia de exmatriculare.
La încheierea perioadei de întrerupere, studentul va solicita decanatului, în scris, reluarea studiilor. Cererea se va depune înaintea începerii anului universitar. În caz contrar, studentul va fi declarat exmatriculat.

Art. 49. Mobilitatea definitivă de la o universitate la alta sau în cadrul UO între facultăți / programe de studii (specializări) sau de la o formă de învățământ la alta se realizează numai la început de semestru (cu excepția semestrului I și a semestrului terminal)  prin aplicarea regulilor privind numărul minim de credite necesar anului de studiu în care va fi înmatriculat și cu respectarea capacității maxime de școlarizare. 
Mobilitatea definitivă se realizează cu respectarea Metodologiei proprii a UO privind mobilitatea academică a studenților. 
Compatibilizarea situației școlare a studentului care solicită mobilitate definitivă cu programul de studii aferent anului în care va fi înmatriculat și susținerea examenelor de diferență stabilite se realizează conform prevederilor prezentului regulament Regulamentului privind activitatea profesională a studenţilor în baza sistemului european de credite transferabile (ECTS), valabil în anul universitar în curs.
Pentru studenții Facultății de Medicină și Farmacie se aplică următoarele reguli:
a). Nu se pot efectua mobilități definitive de la studii de licență la studii comasate ciclul I cu ciclul II sau de la programele de studii Medicină Dentară și Medicină (în limba engleză) la programul de studii Medicină.
b). Studenții care vin prin mobilitate definitivă la Facultatea de Medicină și Farmacie, la programele de studii Medicină, Medicină (în limba engleză), Medicină Dentară și Farmacie, nu au obligativitatea de a fi dobândit toate creditele aferente anilor de studii anteriori pentru a accede în anul IV, V sau VI de studii, creditele urmând a fi obținute prin susținerea examenelor de diferență stabilite, dar trebuie să fie integraliști pe anii I, II și III la facultățile de proveniență.
c). Studenții care revin din mobilități parțiale sau mobilități ERASMUS la programele de studii Medicină, Medicină (în limba engleză), Medicină Dentară și Farmacie, pot fi înscriși în anul IV de studii cu susținerea unor examene de diferență din anul III, doar pentru disciplinele care nu se regăsesc în planul de învățământ al facultății vizitate în perioada (sau intervalul) în care se realizează mobilitatea, dacă au promovat toate examenele din contractul de mobilitate.
d). Studenții Facultății de Medicină și Farmacie care revin din întrerupere de studii sau cei care se reînscriu/reînmatriculează la programele de studii Medicină, Medicină (în limba engleză), Medicină Dentară și Farmacie, în anul IV, V sau VI, pot fi înscriși în acești ani dacă au examene de diferență din anii I, II sau III prin alinierea planului de învățământ cu promoția curentă, cu condiția ca inițial să fi fost integraliști pe anii de studii I, II și III.

Art. 50. Studenții exmatriculați sau retrași (de la UO) pot fi reînmatriculați, prin recunoașterea studiilor parțiale, la același program de studii (cu excepția exmatriculaților din anul I de studii, care nu se reînmatriculează), numai la început de semestru.
Reînmatricularea studenților se face în baza unei cereri adresată Conducerii facultății, cu acordul Consiliului facultății, prin decizia rectorului, în anul de studii permis în urma recunoașterii creditelor dobândite anterior prin compatibilizarea planurilor de învățământ și a fișelor disciplinelor, cu respectarea reglementărilor în vigoare privind capacitatea de școlarizare a programului de studii respectiv.
Cererile de reînmatriculare se depun la secretariatul facultății, înainte de începutul fiecărui semestru.
Reînmatricularea studenților în semestrele pare se face în regim „cu taxă” sau „cu taxă de disciplină”, după caz. Pentru studenții reînmatriculați „cu taxă”, cuantumul taxei de școlarizare pentru anul universitar în curs va fi jumătate din taxa anuală de școlarizare aprobată de Senatul UO. Termenul de plată al acestei taxe este data de 6 mai a anului curent.
Studenții reînmatriculați vor susține examenele de diferență stabilite, în conformitate cu prevederile prezentului regulament.

Art. 50. Studenţii exmatriculaţi sau retraşi (de la UO) pot fi reînmatriculaţi, prin recunoașterea studiilor parțiale, la același program de studii (cu excepţia exmatriculaţilor din anul I de studii, care nu se reînmatriculează), cu acordul Consiliului facultăţii, prin decizia rectorului, în anul de studii permis în urma recunoaşterii creditelor dobândite anterior prin compatibilizarea planurilor de învăţământ şi a fişelor disciplinelor, cu respectarea reglementărilor în vigoare privind capacitatea de școlarizare a programului de studii respectiv.
Ei vor susţine examenele de diferenţă stabilite, în conformitate cu prevederile prezentului regulament.

CAPITOLUL VII. 
RECOMPENSE ŞI SANCŢIUNI

Art. 51. Pentru performanţe deosebite în activitatea profesională, ştiinţifică şi de cercetare studentul poate fi recompensat prin:
a). acordarea diplomei de excelenţă (dacă pe întreg parcursul şcolarităţii a obţinut numai note de 10, iar media examenului de licenţă este minimum 9,50), respectiv a diplomei de merit pentru şefii de promoţie;
b). burse speciale (de excelență, de performanţă etc.), în conformitate cu reglementările în vigoare privind atribuirea acestora;
c). alte forme de premiere, stabilite de Consiliul facultăţii, din fondurile proprii, în regim de autofinanţare, în conformitate cu reglementările legale;
d). burse de mobilităţi în programe Erasmus;
e). diplome şi distincţii stabilite de Senatul UO.

Art. 52. Nerespectarea de către studenţi a îndatoririlor ce decurg din prezentul regulament, precum şi a prevederilor cuprinse în Carta universitară și în Codul universitar al drepturilor și obligațiilor studenților, adoptate de către Senatul UO, atrage după sine aplicarea următoarelor sancţiuni:
a). avertisment scris;
b). suspendarea dreptului de a locui în cămin;
c). exmatricularea.
Sancţiunile de la punctele a) şi b) se aplică de către Consiliul facultăţii, sancţiunea b) aplicându-se la propunerea Comisiei de cazare a UO, iar sancţiunea de la punctul c) se aplică de către rector, la propunerea Consiliului facultăţii, în funcţie de gravitatea abaterilor, de repetarea lor şi de condiţiile în care au fost săvârşite.
Sancţiunile pot fi contestate în termen de 30 de zile.
Exmatricularea studenţilor din motive profesionale se face la sfârşit de an universitar, în condiţiile stabilite prin prezentul regulament şi nu poate fi contestată.
Exmatricularea se produce din momentul emiterii deciziei de către rectorul universităţii.
În baza hotărârilor comisiilor de etică universitară, Universitatea din Oradea aplică sancţiuni studenţilor, studenţilor-doctoranzi, cercetătorilor postdoctoranzi sau altor categorii de cursanţi, conform art. 174 din Legea învățământului superior nr. 199/2023. Sancţiunile sunt puse în aplicare prin decizia rectorului. Tipurile de sancţiuni prevăzute pentru încălcarea normelor de etică şi deontologie universitară sunt:
a). avertismentul scris;
b). anularea rezultatelor evaluărilor;
c). exmatricularea;
d). alte sancţiuni prevăzute de Codul de etică şi deontologie universitară al Universității din Oradea.


CAPITOLUL VIII. 
FINALIZAREA STUDIILOR

Art. 53. Finalizarea studiilor în învățământul superior se face în conformitate cu legislația în vigoare şi cu ordinele ministrului emise în acest sens.

Art. 54. UO organizează examene de finalizare a studiilor pe baza Regulamentului de organizare și desfășurare a examenelor de absolvire, licență / diplomă și disertație (conform art. 36 din Legea învățământului superior nr. 199/2023), aprobat de Senatul universitar şi care respectă metodologia-cadru, aprobată prin ordin al ministrului.

Art. 55. Structura examenului de finalizare a studiilor, numărul de probe, forma examinării (scrisă, orală, practică), conţinutul (tematica, bibliografia) se stabilesc de către Consiliul facultății, la propunerea departamentelor de specialitate, în funcţie de specificul programelor de studii, de metodologia elaborată de minister şi de regulamentul propriu aprobat de senat.

Art. 56. Comisiile pentru examenul de finalizare a studiilor sunt propuse de către departamentele de specialitate, avizate de Consiliul facultăţii şi aprobate de Senat. Comisiile pot fi menţinute aceleaşi pentru toate sesiunile corespunzătoare unui an universitar. Tematica examenului de finalizare a studiilor rămâne neschimbată pentru sesiunile corespunzătoare unui an universitar.

Art. 57. Candidaţii la examenul de finalizare a studiilor trebuie să îndeplinească toate condiţiile prevăzute de ordinele emise în acest sens de către ministru şi de reglementările în vigoare.

Art. 58. Absolvenţii care nu au promovat examenul de finalizare a studiilor primesc, la cerere, o adeverinţă de absolvire a studiilor şi o situaţie şcolară.

Art. 59. Absolventul care a parcurs modulul I al DPPD primește un certificat de nivel I, iar cel care a parcurs modulul II, un certificat de nivel II.

Art. 60. Absolvenții care nu au promovat examenul de finalizare a studiilor la prima examinare se pot înscrie într-o sesiune ulterioară, în vederea susținerii acestuia, la aceeaşi instituţie sau la o altă instituţie organizatoare pentru specializarea respectivă, cu achitarea unei taxe în conformitate cu prevederile Procedurii de sistem privind fundamentarea, încasarea și evidența taxelor aferente procesului de învățământ.

CAPITOLUL IX. 
RECUNOAŞTEREA MOBILITĂŢILOR ŞI A PERIOADELOR DE STUDII EFECTUATE
LA INSTITUŢII DE ÎNVĂŢĂMÂNT SUPERIOR DIN ŢARĂ ŞI DIN STRĂINĂTATE

Art. 61. Modalitatea de continuare a studiilor la UO a cetățenilor români, comunitari sau din state terțe, care au stagii parțiale de studii efectuate în străinătate se realizează în conformitate cu Regulamentul privind echivalarea şi recunoașterea perioadelor de studii efectuate în străinătate și echivalarea și recunoașterea actelor de studii obținute în străinătate care nu corespund celor 3 cicluri de studii universitare tip Bologna implementate în România, aprobată de Senatul universitar.

Art. 62. Perioadele de studii efectuate prin mobilităţile Erasmus sunt recunoscute în baza regulamentului specific elaborat în acest sens și aprobat de Senatul universitar.
Art. 63. Derularea mobilităților şi recunoaşterea perioadelor de studii (creditelor) efectuate de studenţi la universităţi din ţară sau străinătate se realizează în conformitate cu:
· Regulamentul privind echivalarea și recunoașterea perioadelor de studii efectuate în România în vederea admiterii și înmatriculării în an superior;
· Regulamentul privind echivalarea și recunoașterea perioadelor de studii efectuate în străinătate și echivalarea și recunoașterea actelor de studii obținute în străinătate care nu corespund celor 3 cicluri de studii universitare tip Bologna implementate în România;
· Metodologia pentru recunoașterea creditelor obținute în alte instituții de învățământ superior prin mobilități de scurtă durată.
	În Suplimentul la diplomă al studentului se vor înscrie rezultatele profesionale din perioada recunoscută, menţiuni privind instituţia gazdă şi durata studiilor.
	Mobilitatea este aprobată de către rector, la propunerea Consiliului facultăţii, urmare a solicitării scrise a studentului, solicitare exprimată înainte de începerea semestrului.

Art. 64. UO admite efectuarea de studii parţiale, în cadrul facultăţilor sale, de către studenţii altor instituţii de învăţământ superior din ţară, numite instituţii de învăţământ superior partenere, şi recunoaşte doar studiile universitare de licenţă efectuate parţial la instituţii de învăţământ superior din ţară prin programul specific de mobilităţi, în următoarele condiţii:
a) studenţii sunt admişi, prin programul de mobilităţi, pentru a efectua parţial studii universitare la UO numai dacă sunt înmatriculaţi la instituţii de învăţământ superior care funcţionează în condiţii legale, între UO și această instituție încheindu-se un acord de colaborare, semnat de către rectorii şi decanii implicaţi.
b) Studenţii instituţiilor de învăţământ partenere pot urma parţial studiile universitare la UO numai în cadrul programelor de studii acreditate la ambele instituţii.
c) Mobilitatea este permisă numai între programe de studii din acelaşi domeniu de licenţă.
d) Perioada studiilor efectuate la instituţia de învăţământ superior parteneră, în condiţiile anterior menţionate, va fi recunoscută de către UO.
e) În perioada studiilor parţiale efectuate la UO, studenţii acceptaţi prin programul de mobilităţi se vor supune Regulamentului privind activitatea profesională a studenţilor, specific acesteia.
f) Studentul trebuie să deţină toate creditele aferente anilor de studii anteriori anului în care este înscris.
g) Durata totală a studiilor urmate la instituţia de învăţământ superior parteneră, cu care UO are încheiat un acord de colaborare, semnat de către rectorii şi decanii implicaţi, este de unul sau două semestre.

Art. 65. O școală doctorală a UO poate recunoaşte, conform regulamentului propriu de organizare şi desfăşurare a studiilor universitare de doctorat şi în condiţiile prezentului regulament, parcurgerea unor stagii anterioare de doctorat şi/sau a unor stagii de cercetare ştiinţifică, desfăşurate în ţară sau în străinătate, în universităţi sau în centre de cercetare recunoscute, precum şi recunoașterea unor cursuri parcurse în cadrul programelor de studii universitare de master de cercetare (conform art. 62, alin. 4 din Legea învățământului superior nr. 199/2023).


CAPITOLUL X. 
DISPOZIŢII FINALE ŞI TRANZITORII

Art. 66. În Universitatea din Oradea statutul de student bugetat dobândit în urma concursului de admitere se păstrează numai în primul an de studii, cu excepția următoarelor cazuri:
· studenții proveniți din sistemul de protecție socială și din categoria persoanelor cu dizabilități;
· studenții de etnie rromă, admişi la studii de licenţă, masterat și doctorat, pe locuri fără taxă special alocate, care au obţinut în anul anterior minim 30 de credite, respectiv cel puțin 45 de credite în cazul Facultății de Medicină și Farmacie (conform prevederilor art. 41);
· studenții din categoria „români de pretutindeni”, admişi la studii de licenţă, masterat și doctorat pe locuri fără taxă special alocate, care au obţinut în anul anterior minim 30 de credite, respectiv cel puțin 45 de credite în cazul Facultății de Medicină și Farmacie (conform prevederilor art. 41);
· studenții cetățeni străini admiși la studii de licență, masterat și doctorat pe locuri fără taxă special alocate, care au obținut în anul anterior minim 30 de credite, respectiv cel puțin 45 de credite în cazul Facultății de Medicină și Farmacie (conform prevederilor art. 41);
· studenții cu diplomă de bacalaureat obținută la un liceu din mediul rural, admiși la studii de licență pe locuri fără taxă special alocate, care au obținut în anul anterior minim 30 de credite, respectiv cel puțin 45 de credite în cazul Facultății de Medicină și Farmacie (conform prevederilor art. 41).
Locurile finanțate de la bugetul de stat rămân disponibile şi se redistribuie la finele unui an universitar, în ordinea descrescătoare a mediilor ponderate, indiferent de statutul anterior al studentului, „bugetat” sau „cu taxă de școlarizare”, în conformitate cu Procedura operațională privind repartizarea locurilor finanțate de la bugetul statului.

Art. 67. O persoană poate beneficia de finanțare de la bugetul de stat pentru un singur program de studii universitare de scurtă durată, pentru un singur program de studii universitare de licență, pentru un singur program de studii universitare de master şi pentru un singur program de studii doctorale, conform art. 35, alin. 7 din Legea învățământului superior nr. 199/2023. Costurile aferente depăşirii duratei învățământului gratuit, prevăzută de lege, se suportă de către studenţi.
În cazul studentului care urmează concomitent două programe de studii, el poate opta pentru un program la care solicită statutul de „student bugetat”, prin cerere adresată decanului facultăţii. Cererea va fi însoţită de o adeverinţă semnată de către decanul şi secretarul şef al celeilalte facultăţi (urmate în paralel), prin care se dovedeşte faptul că la aceasta el nu deţine statutul de „student bugetat” în acel an universitar. Studentul va depune diploma de bacalaureat în original în dosarul personal existent la secretariatul facultății unde are statutul de „student bugetat”.
La începutul fiecărui an universitar se întocmesc listele cu studenţii care au dobândit statutul de „student bugetat”. Listele se pot modifica pe parcursul unui an universitar, dacă un loc bugetat devine vacant prin retragerea titularului, conform prevederilor Procedurii operaționale privind repartizarea locurilor finanțate de la bugetul statului.

Art. 68. Studenții exmatriculați sau retrași de la o facultate a UO pot fi reînmatriculați la același program de studii, în condițiile prezentului regulament şi cu respectarea reglementărilor în vigoare privind capacitatea de școlarizare a programului de studii respectiv.

Art. 69. Studenţii care urmează un al doilea program de studii pot fi înmatriculaţi într-un an de studii superior anului I, dacă sunt îndeplinite condiţiile cerute prin prezentul regulament şi cu respectarea reglementărilor în vigoare privind capacitatea de școlarizare a programului de studii respectiv.

Art. 70. În cazul studenţilor care urmează concomitent două programe de studii, creditele obţinute pot fi recunoscute la disciplinele care au conținut identic sau apropiat, situaţie soluţionată de către titularul de disciplină la care se solicită recunoaşterea.

Art. 71. Pentru eficientizarea economico-financiară, nu se vor organiza grupe de studii în anii superiori cu un număr mai mic de 15 studenți, exceptând anul terminal, domeniile pentru care standardele ARACIS prevăd alte valori și domeniile în care există un singur program de studiu. Studenţii transferaţi între programele de studii, în acelaşi domeniu sau domenii apropiatele, pe baza acordului student - conducerea facultăţii, în vederea eficientizării economico-financiare, vor putea susţine examenele de diferenţă fără a plăti taxele aferente acestora.

Art. 72. Facultăţile pot să introducă reglementări specifice privind activitatea profesională a studenților, cu aprobarea Consiliului facultății, dacă nu contravin prezentului regulament.

Art. 73. În cazul studenților care urmează programe de studii la forma de învățământ dual se aplică suplimentar prevederile din Anexa 2 la prezentul regulament.

Art. 74. Pentru studenții care urmează Programul de formare psihopedagogică Nivel I (licență) sau Nivel II (master), în cadrul Departamentului pentru Pregătirea Personalului Didactic, se aplică prevederile Anexei 1 la prezentul regulament.

Art. 75. Prezentul regulament intră în vigoare începând cu anul universitar 2026-2027 2025-2026, în urma aprobării sale de către Senatul Universității din Oradea şi devine obligatoriu pentru toate facultăţile, toate categoriile de studenţi (bugetaţi sau cu taxă de şcolarizare) de la toate formele de învăţământ şi toţi anii de studii, indiferent de ciclul de studii universitare. La data intrării în vigoare a prezentului regulament orice dispoziţii / hotărâri anterioare contrare se abrogă.



Anexa 1




Reguli privind activitatea profesională a studenților care urmează 
Programul de formare psihopedagogică Nivel I (licență) sau Nivel II (master), 
în cadrul Departamentului pentru Pregătirea Personalului Didactic, 
în baza Sistemului European de Credite Transferabile (ECTS)



Art. 1. Studenții care urmează Programul de formare psihopedagogică Nivel I (licență) sau Nivel II (master), în cadrul Departamentului pentru Pregătirea Personalului Didactic, pot acumula cele 30 de credite la Nivel I (licență – monospecializare), 35 de credite la Nivel I (licență – dublă specializare), respectiv 30 de credite la Nivel II (master), pe durata a 3 ani pentru studiile de licență, respectiv pe durata a 2 ani pentru studiile de master.

Art. 2. Condiția obligatorie pentru promovare în an superior, în aceste cazuri, este ca studentul să totalizeze numărul de credite necesare promovării în cadrul facultății pe care o urmează, la nivelul de licență sau de master, după caz.

Art. 3. (1) Studenții înmatriculați la Programul de formare psihopedagogică Nivel I (licență) sunt obligați ca, până la finalul anului II de studii, să aibă acumulate minimum 10 credite la disciplinele din planul de învățământ al Programului de formare psihopedagogică.

Art. 4. În cazul în care studenții de la Programul de formare psihopedagogică Nivel I (licență) nu vor obține cele 30 de credite, respectiv 35 de credite, după caz, până la finalul anului III, vor fi exmatriculați de la Programul de formare psihopedagogică.

Art. 5. Studenții înmatriculați la Programul de formare psihopedagogică Nivel II (master) sunt obligați ca până la finalul anului I de studiu să aibă acumulate minimum 10 credite la disciplinele din planul de învățământ al Programului de formare psihopedagogică.

Art. 6. În cazul în care studenții de la Programul de formare psihopedagogică Nivel II (master) nu vor obține cele 30 de credite până la finalul anului II, vor fi exmatriculați de la Programul de formare psihopedagogică.



Anexa 2






Reguli specifice privind activitatea profesională a studenților care urmează
programe de studii la forma de învățământ dual,
în baza Sistemului European de Credite Transferabile (ECTS)



Art. 1. Organizarea programelor de studii universitare de învățământ dual pentru ciclurile de studii universitare de licență și de masterat
(1) Pentru ciclul I – programe de studii universitare de licență, care corespund unui număr de credite cuprins între minimum 180 și maximum 240 de credite, respectiv nivelului 6 de calificare profesională, ca învățământ cu frecvență.
(2) Pentru ciclul II - programe de studii universitare de masterat profesional, care corespund unui număr de credite cuprins între minimum 60 și maximum 120 de credite, cu condiția ca durata totala cumulată a ciclului de studii universitare de licență și de masterat să corespundă obținerii a cel puțin 300 de credite de studii transferabile, respectiv nivelului 7 de calificare profesională, ca învățământ cu frecvență.
(3) Învățământul superior dual organizat la Universitatea din Oradea îndeplinește următoarele cerințe:
a) Încheierea unui Contract de parteneriat între Universitatea din Oradea (UO) și unul sau mai mulți operatori economici (OE), structuri asociative sau alți parteneri interesați, contract care stabilește condițiile de colaborare, drepturile și obligațiile părților, precum și costurile asumate de parteneri. Durata pentru care se încheie Contractul de parteneriat cuprinde perioada de timp aferentă activităților de promovare a ofertei, admiterea la studii, întreaga perioadă de studii, precum și perioada de finalizare a studiilor.
b) Pentru fiecare student, pe lângă contractul de studii pe ciclul de școlarizare și contractul de studii anual, se va încheia Contractul individual de studii și pregătire practică dintre student, operatorul economic (OE) și Universitatea din Oradea (UO), contract care stabilește drepturile și obligațiile părților. Contractul individual de studii și pregătire practică se încheie pe ciclul de studii universitare. Orice modificare a acestui contractului se face prin act adițional.

Art. 2.	(1) Admiterea în învățământul dual se face în conformitate cu regulamentul propriu de admitere al universității / facultății.
(2) Înscrierea la concursul de admitere în învățământul superior dual nu este condiționată de absolvirea nivelului de studii anterior la forma de învățământ dual.
(3) Se recomandă ca în procesul de admitere să existe abordări care să permită evaluarea motivației candidaților pentru parcurgerea unui program de studiu universitare la forma de organizare dual (interviu, scrisoare motivațională, etc.).

Art. 3. Desfășurarea studiilor 
(1) Planul de învățământ al unui program de studii universitare desfășurat la forma de învățământ dual conține activități de învățare - predare, învățare, activități aplicative (laborator, proiect) și de învățare prin muncă, precum și de evaluare. Volumul de muncă la nivelul planului de învățământ specific activităților de învățare și predare, respectiv de învățare prin muncă este partajat în mod egal între UO și OE. Volumul de muncă este estimat în concordanță cu ECTS. 


(2) Activitățile aferente programelor de studii se pot desfășura, în funcție de tipul acestora, astfel:

	Universitatea din Oradea (UO)
	Operatorul economic (OE)

	Învățare-predare (curs)
	Învățare prin muncă (Practică)

	Învățare (seminar)
	

	Activități aplicative (laborator)
	Învățare prin muncă (laborator)

	Activități aplicative (proiect)
	Învățare prin muncă (proiect)

	Cercetare (elaborare proiect de diplomă/ licență)
	Învățare prin muncă (elaborare proiect de diplomă/licență)

	Evaluare
	Evaluare



(3) Învățarea prin muncă se realizează prin activități de muncă efectivă care se desfășoară la OE și pot conduce la producerea de bunuri, servicii și/sau lucrări reale. Activitățile de învățare prin muncă permit studenților să experimenteze contexte de muncă reale, în care pot să aplice cunoștințe și abilități dobândite în cadrul activităților de învățare-predare, aplicative sau de cercetare desfășurate în mediul universitar. În acest mod, studenții dezvoltă competențe suplimentare, relevante pentru angajabilitate, cum ar fi: comunicarea, capacitatea de învățare, leadership, munca în echipă, rezolvarea problemelor, gândirea critică, consecvența, gestionarea timpului, inițiativa, capacitatea organizatorică, autonomia, competențe tehnologice, abilități de calcul, etica la locul de muncă, rezolvarea conflictelor etc. Astfel, este facilitată tranziția între universitate și locul de muncă, ceea ce poate conduce la o rată de angajare mai ridicată față de celelalte forme de organizare a programelor de studii universitare. 
(4) UO și OE asigură desfășurarea tuturor orelor de practică cuprinse în planul de învățământ, acestea fiind aferente învățării prin muncă și se desfășoară la OE.
(5) Activitățile de învățare prin muncă ale programelor de studii de învățământ dual se pot desfășura în spațiile destinate acestui scop, cuprinse în Contractul de parteneriat. 
(6) Rezultatele învățării specifice fiecărui domeniu fundamental / fiecărei ramuri de știință / fiecărui domeniu de licență sunt stabilite prin standardele specifice aferente domeniilor de studii universitare, diferențiate pe cicluri de studii și sunt definite de către UO, prin consultarea OE. 
(7) Rezultatele învățării sunt cuprinse în fișele de disciplină, care cuprind și conținutul predării, învățării și învățării prin muncă, practicile asociate învățării, predării, învățării prin muncă și evaluării, precum și numărul de credite de studii alocate pentru fiecare activitate. Dacă pentru o disciplină sunt organizate atât activități de învățare - predare, precum și de învățare prin muncă, vor fi specificate distinct creditele de studii aferente fiecărei activități.
(8) UO/facultatea și OE vor asigura organizarea refacerii activităților aferente învățării prin muncă, inclusiv a evaluării aferente, în condiții similare celor de învățare – predare sau aplicative.
(9) După absolvirea studiilor, UO va elibera o adeverință care atestă perioada în care studentul a desfășurat activități de învățare prin muncă. Activitățile de învățare prin muncă sunt evidențiate în Suplimentul la diplomă.

Art. 4. Evaluarea
(1) Evaluarea pe parcurs pentru disciplinele care includ activități de învățare prin muncă, precum și examenele de finalizare a studiilor sunt organizate de către UO/facultate, cu participarea OE. Evaluarea pentru activitățile de învățare prin muncă este realizată de către cadrul didactic coordonator cu participarea tutorelui implicat în desfășurarea respectivelor activități.
(2) Evaluarea rezultatelor învățării acumulate în cadrul învățării prin muncă presupune, de regulă, un test practic, în cadrul căruia studenții demonstrează că pot realiza activități care conduc la produsele, serviciile sau lucrările pentru care sunt formați. Se va avea în vedere organizarea evaluării în condiții care să nu perturbe activitatea OE, dacă este posibil, având în vedere resursele implicate.
(3) Din componența comisiei pentru examenul de finalizare a studiilor trebuie să facă parte și câte un reprezentant al fiecărui OE.



Art. 5. Facilități pentru studenți
(1) Studenții pot beneficia în mod gratuit de asigurarea securității și sănătății în muncă, de examinări de medicină a muncii și analize medicale obligatorii, precum și de echipamente de lucru și de protecție. 
(2) Studenții pot beneficia de asigurare de răspundere civilă în cazul unor eventuale accidente, daune sau vătămări corporale generate în timpul învățării prin muncă la OE. 
(3) Studenții pot beneficia de burse acordate de către OE, într-un cuantum care trebuie să fie cel puțin egal cu cel al bursei acordate de către UO. Bursa primită de la OE, dacă este cazul, se poate cumula cu bursa/bursele primite din partea UO.
(4) Studenții înmatriculați în învățământul superior dual pot beneficia de mobilități interne și internaționale, temporare sau definitive, conform prevederilor legale în vigoare.
(5) Absolvenților li se oferă posibilitatea de a fi angajați de către OE, în baza unor criterii stabilite de către acesta.

Art. 6. Personalul didactic
(1) Activitățile de învățare prin muncă se realizează sub îndrumarea tutorilor desemnați de OE și sunt monitorizate de către un cadru didactic coordonator, desemnat de către UO/facultate.
(2) Cadrul didactic coordonator are responsabilități privind monitorizarea activității de învățare prin muncă și evaluarea acesteia în colaborare cu tutorii de practică, respectiv planificarea, după caz, a unor programe de recuperare a unor ore neefectuate sau alte măsuri de remediere.
(3) OE la care se desfășoară activitatea de învățare prin muncă a studenților din învățământul superior dual stabilesc tutorii care coordonează această activitate.
(4) Tutorii răspund, în condițiile stabilite prin contractul de parteneriat, de activitatea de învățare prin muncă organizata de OE. Responsabilitățile tutorelui și ale cadrului didactic coordonator de practică sunt incluse în Contractul individual de studii și pregătire practică.
(5) Tutorii desemnați de OE pentru activitatea de învățare prin muncă a studenților trebuie să aibă nivelul de studii și calificare profesională cel puțin egale cu nivelul de educație și calificare profesională pentru care se organizează școlarizarea studenților în învățământul superior dual.
(6) Activitatea tutorilor este evaluată de către studenți și cadrul didactic coordonator, conform reglementărilor interne, iar, în cazul în care sunt identificate neregularități, UO poate solicita OE înlocuirea acestora. Activitatea personalului didactic este evaluată conform procedurilor stabilite pentru celelalte forme de organizare a programelor de studii universitare.

Art. 7. Dispoziții finale
(1) Studenții de la forma de învățământ dual au obligația să respecte prevederile prezentului regulament, precum și legislația în vigoare și reglementările interne ale UO.
(2) Prevederile din Legea învățământului superior nr. 199/2023, cu modificările și completările ulterioare, referitoare la organizarea, asigurarea calității, admiterea, evaluarea pe parcurs, finalizarea, întocmirea și eliberarea actelor de studii se aplică în mod similar și pentru învățământul superior dual.

